Кочкор гнейс кени
'Кочкор гнейс кени Нарын облусунун Кочкор районунда, Балыкчы шаарынан 45 км түштүк-батыш тарапта. Карагоо тоосунун түндүк капталындагы Кыргоо сайында. 1972-ж. геол. жумуштар жүргүзүлгөн. Кен аймагын протерозойдун аягында пайда болгон акиташ, сланец жана гнейс тоотектери түзөт. Кооз таш катары курулушка жарактуусу жол-жол жука катчалуу жана тегерекчелүү (көзчөлүү) гнейстер. Алар негизинен каралжын боз иреңдүү келип, тегерекчелүү кызгылт, ак түстөгү темгилдерден турат да, кооз жука кабатчалар түзүлөт. Мындай гнейстер 3 га аянтты ээлеп, алардан чыккан блоктордун өлчөмү 0,10x0,2 смден ашпайт. Запасы 300 миң м3. Тегерекчелүү гнейстердин негизги массасы (60%) кызгылт боз түстө болуп анын ичинде эллипс, тегерек, линза формасындагы кызгылт жана ак темгилдер жайгашкан. Бул гнейстер 1,5 га аянтты ээлейт. Блоктордун орточо өлчөмү 0,2 м3ден ашпайт. Оңой кесилип, жакшы сайкалданат. Запасы 125 миң м3. Гнейстерден кооз буюмдарды жана имарат дубалдарын кооздоп каптоочу такталарды жасоого болот.

Колдонулган адабияттар
 Кыргызстандын кен байлыгы: Энциклопедиялык окуу куралы/Мамлекеттик тил жана энциклопедия борбору. Бишкек – 2004, ISBN 9967-14-009-7
 Кыргызстандын кен байлыктары